Uredba Sveta (EGS) št. 2603/69

z dne 20. decembra 1969

o skupnih pravilih za izvoz

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti členov 111 in 113 Pogodbe,

ob upoštevanju instrumentov, ki vzpostavljajo skupno ureditev kmetijskih trgov in instrumentov o predelanih kmetijskih proizvodih, sprejetih v skladu s členom 235 Pogodbe, zlasti tistih določb teh instrumentov, ki omogočajo odstopanja od splošnega načela, da se lahko količinske omejitve ali ukrepe z enakim učinkom nadomesti samo z ukrepi, ki so predvideni v teh instrumentih,

ob upoštevanju predloga Komisije,

ker mora po koncu prehodnega obdobja skupna trgovinska politika temeljiti na enotnih načelih, med drugim glede izvoza; in ker izvajanje te politike nujno vključuje njeno progresivno standardizacijo v prehodnem obdobju;

ker bi bilo zaradi tega oblikovati skupna pravila za izvoz iz EGS;

ker je izvoz v vseh državah članicah skoraj popolnoma liberaliziran; ker je zato lahko kot načelo Skupnosti mogoče sprejeti načelo, da za izvoz v tretje države ne veljajo količinske omejitve, ob upoštevanju izjem, predvidenih s to uredbo in brez poseganja v ukrepe, ki jih države članice lahko sprejmejo v skladu s Pogodbo;

ker mora država članica obvestiti Komisijo, če zaradi neobičajnega razvoja trga meni, da bi bili potrebni zaščitni ukrepi

ker je nujno, da se na ravni Skupnosti v svetovalnem odboru na podlagi vseh takšnih informacij opravi preverjanje o izvoznih pravilih in pogojih, izvoznih gibanjih, različnih vidikih gospodarske in trgovinske situacije ter ukrepih, ki bi jih bilo treba sprejeti;

ker bi se lahko pri tem preverjanju izkazalo, da bi morala Skupnost nadzorovati nekatere vrste izvoza, ali da bi bilo treba uvesti začasne splošne ukrepe zaščite kot zaščito pred nepredvidljivimi ravnanji; ker potreba po hitrem in učinkovitem ukrepanju upravičuje pooblastitev Komisije za odločanje o takšnih ukrepih, vendar brez poseganja v poznejše stališče Sveta, ki je odgovoren za sprejemanje take politike, ki je skladna z interesi Skupnosti;

ker bi bilo treba vse ukrepe splošne zaščite, nujne zaradi interesa Skupnosti, sprejeti ob upoštevanju obstoječih mednarodnih obveznosti;

ker je zaželeno, da bi bile države članice v nekaterih okoliščinah in pod pogojem, da delujejo samo začasno, pooblaščene, da individualno sprejmejo ukrepe splošne zaščite;

ker je zaželeno, da bi v času trajanja takih ukrepov splošne zaščite obstajala možnost posvetovanj z namenom preučitve učinkov teh ukrepov in ugotovitve, ali so pogoji za njihovo uporabo še izpolnjeni;

ker bi bilo treba nekatere proizvode začasno izključiti iz liberalizacije Skupnosti, dokler Svet za te proizvode ne določi skupnih pravil;

ker se mora ta uredba uporabljati za vse proizvode, tako industrijske kot kmetijske; ker mora biti njeno delovanje usklajeno z instrumenti, ki vzpostavljajo skupno ureditev kmetijskih trgov in s posebnimi instrumenti, sprejetimi v skladu s členom 235 Pogodbe, o predelanih kmetijskih proizvodih; ker se je treba izogniti prekrivanju med določbami te uredbe in določbami navedenih instrumentov, še zlasti njihovimi splošnimi klavzulami zaščite,

SPREJEL NASLEDNJO UREDBO:

NASLOV I

Temeljno načelo

Člen 1

Izvoz proizvodov iz Evropske gospodarske skupnosti v tretje države je prost, to pomeni, da zanj ne veljajo količinske omejitve, z izjemo omejitev, ki se uporabljajo v skladu s to uredbo.

NASLOV II

Postopek Skupnosti za obveščanje in posvetovanje

Člen 2

Če država zaradi katerega koli neobičajnega razvoja dogodkov na trgu meni, da bi bili potrebni splošni ukrepi zaščite v smislu Naslova III, o tem uradno obvesti Komisijo, ki obvesti druge države članice.

Člen 3

1. Posvetovanja lahko potekajo kadarkoli, na zahtevo države članice ali na pobudo Komisije.

2. Posvetovanja se opravijo v štirih delovnih dneh potem, ko Komisija prejme uradno obvestilo iz člena 2, v vsakem primeru pa pred uvedbo kakršnih koli ukrepov v skladu s členi 5 do 7.

Člen 4

1. Posvetovanje se opravi v okviru posvetovalnega odbora (v nadaljevanju "Odbor"), ki ga sestavljajo predstavniki vseh držav članic in predstavnik Komisije kot njegov predsednik.

2. Odbor se sestane, ko ga skliče predsednik. Predsednik v najkrajšem možnem času posreduje državam članicam vse relevantne informacije.

3. Posvetovanja se zlasti nanašajo na:

(a) izvozna pravila in pogoje, izvozna gibanja in različne vidike gospodarske in trgovinske situacije v zvezi z zadevnim proizvodom;

(b) morebitne ukrepe, ki bi jih bilo treba sprejeti.

Člen 5

Za ovrednotenje gospodarske in trgovinske situacije v zvezi s posameznim proizvodom lahko Komisija zahteva od držav članic, da ji pošljejo statistične podatke o tržnih gibanjih za ta proizvod, ter da v ta namen nadzorujejo izvoz tega proizvoda v skladu z njihovo nacionalno zakonodajo in postopkom, ki ga določi Komisija. Države članice sprejmejo vse potrebne ukrepe za izpolnitev zahtev Komisije in pošljejo Komisiji zahtevane podatke. Komisija obvesti ostale države članice.

NASLOV III

Splošni ukrepi zaščite

Člen 6

1. Da se prepreči nastanek kritične situacije, ki nastane kot posledica pomanjkanja bistvenih proizvodov ali da se odpravi tako situacijo, lahko Komisija, kjer interesi Skupnosti zahtevajo takojšnje ukrepanje, na zahtevo države članice ali na lastno pobudo in ob upoštevanju narave proizvodov in drugih posebnih lastnosti zadevnih transakcij, izvoz določenega proizvoda pogoji s predložitvijo izvoznega dovoljenja, za odobritev katerega veljajo določbe in omejitve, ki jih določi Komisija za čas, dokler Svet ne odloči v skladu s členom 7.

2. Svet in države članice se uradno obvesti o sprejetih ukrepih. Ti ukrepi začnejo veljati takoj.

3. Ukrepi so lahko omejeni na izvoz v nekatere države ali na izvoz iz nekaterih regij Skupnosti. Ukrepi se ne nanašajo na proizvode, ki so že na poti proti meji Skupnosti.

4. Če posredovanje Komisije zahteva država članica, Komisija sprejme odločitev v roku največ petih delovnih dni od prejema takšnega zahtevka. Če Komisija ne ugodi tej zahtevi, o svoji odlo čitvi nemudoma obvesti Svet, ki lahko s kvalificirano večino sprejme drugačno odločitev.

5. Vse države članice lahko v dvanajstih delovnih dneh po sporočilu državam članicam posredujejo Svetu ukrepe, ki so jih sprejele. Svet lahko s kvalificirano večino sprejme drugačno odločitev.

6. Kadar Komisija ukrepa v skladu z odstavkom 1, mora najkasneje v dvanajstih delovnih dneh od začetka veljavnosti ukrepa, ki ga je sprejela, Svetu predlagati ustrezne ukrepe v skladu s členom 7. Če Svet po šestih tednih od začetka veljavnosti ukrepa, ki ga je sprejela Komisija, ni sprejel sklepa o tem predlogu, velja, da je ukrep preklican.

Člen 7

1. Če je to potrebno zaradi interesa Skupnosti, lahko Svet na predlog Komisije s kvalificirano večino sprejme ustrezne ukrepe:

- da prepreči nastanek kritične situacije zaradi pomanjkanja bistvenih proizvodov ali da odpravi tako situacijo,

- da omogoči izpolnitev mednarodnih obveznosti, ki so jih sprejele Skupnost ali vse države članice, zlasti tistih glede trgovine z osnovnimi proizvodi.

2. Ti ukrepi so lahko omejeni na izvoz v nekatere države ali na izvoz iz nekaterih regij Skupnosti. Ukrepi se ne nanašajo na proizvode, ki so že na poti proti meji Skupnosti.

3. Pri uvajanju količinskih omejitev pri izvozu je treba zlasti upoštevati naslednje:

- obseg blaga, izvoženega po pogodbah, sklenjenih pod normalnimi pogoji pred začetkom veljavnosti splošnega ukrepa zaščite v smislu tega naslova, o katerem je zadevna država članica uradno obvestila Komisijo v skladu s svojo nacionalno zakonodajo in

- potrebo po preprečitvi ogrozitve cilja, ki se ga želi doseči z uvedbo količinskih omejitev.

Člen 8

1. Če država članica meni, da na njenem ozemlju obstaja situacija, kakršna je glede Skupnosti opredeljena v členu 6(1) lahko kot začasni splošni ukrep zaščite izvoz proizvoda pogoji s predložitvijo izvoznega dovoljenja, za odobritev katerega veljajo določbe in omejitve, ki jih določi država članica.

2. Država članica sprejme tak ukrep potem, ko je slišala mnenja, izražena v Odboru; če pa zaradi nujnosti tak postopek ni mogoč, potem, ko je uradno obvestila Komisijo. Slednja obvesti ostale države članice.

3. Komisijo se s teleksom uradno obvesti o ukrepu takoj po njegovem sprejemu; to uradno obvestilo ima enako veljavo kot zahtevek v smislu člena 6(4). Ukrep se uporablja samo, dokler se ne začne uporabljati sklep Komisije. Če pa se država članica odloči, da ne bo uvedla ukrepov iz člena 6, se sklep Komisije začne uporabljati od šestega dne po začetku njegove veljavnosti, razen če ga država članica, ki je sprejela ukrepe iz odstavka 1, ne pošlje v obravnavo Svetu; v takem primeru se nacionalni ukrepi uporabljajo do začetka veljavnosti sklepa Sveta, in največ en mesec po tem, ko je bila zadeva predana Svetu. Svet odloči pred potekom tega roka.

4. Določbe tega člena se uporabljajo do 31. decembra 1972. Pred tem datumom Svet na predlog komisije s kvalificirano večino odloči o prilagoditvah tega člena.

Člen 9

1. V času uporabe ukrepov iz členov 6 do 8 se na zahtevo države članice ali na pobudo Komisije opravijo posvetovanja v Odboru. Namen teh posvetovanj je:

(a) preučiti učinke ukrepov;

(b) ugotoviti, ali so pogoji za njihovo uporabo še vedno izpolnjeni.

2. Če Komisija meni, da je treba ukrep, predviden v členih 6 ali 7 preklicati ali spremeniti, napravi naslednje:

(a) če Svet ni sprejel sklepa o ukrepu Komisije, Komisija nemudoma spremeni ali prekliče tak ukrep in takoj pošlje poročilo Svetu;

(b) v vseh drugih primerih Komisija predlaga Svetu, da se ukrepi, ki jih je sprejel Svet, prekličejo ali spremenijo. Svet odloči s kvalificirano večino.

NASLOV IV

Prehodne in končne določbe

Člen 10

Dokler Svet na predlog Komisije s kvalificirano večino ne uvede skupnih pravil za proizvode naštete v prilogi k tej uredbi, za te proizvode ne velja načelo prostega izvoza iz Skupnosti iz člena 1.

Člen 11

Brez poseganja v druge določbe Skupnosti, ta uredba ne preprečuje, da bi države članice sprejele ali uporabljale količinske omejitve pri izvozu, ki so utemeljene z javno moralo, javnim redom ali javno varnostjo, varovanjem zdravja in življenja ljudi, živali ali rastlin, varstvom naravnih bogastev z umetniško, zgodovinsko ali arheološko vrednostjo, ali z varstvom industrijske ali poslovne lastnine.

Člen 12

1. Ta uredba ne posega v uporabo instrumentov, ki vzpostavljajo skupno ureditev kmetijskih trgov ali posebnih instrumentov o predelanih kmetijskih proizvodih, sprejetih v skladu s členom 235 Pogodbe; uporablja se kot dodatek k tem instrumentom.

2. Vendar se pri proizvodih, zajetih s temi instrumenti določbe členov 6 in 8 ne uporabljajo za tiste proizvode, za katere pravila Skupnosti o trgovini s tretjimi državami predvidevajo uporabo količinskih izvoznih omejitev. Določbe člena 5 se ne uporabljajo za tiste proizvode, za katere ta pravila zahtevajo predložitev dovoljenja ali druge izvozne listine.

Člen 13

Ta uredba začne veljati 31. decembra 1969.

Ta uredba je v celoti zavezujoča in se neposredno uporablja v vseh državah članicah.

V Bruslju, 20. decembra 1969

Za Svet

Predsednik

H. J. De Koster

--------------------------------------------------

PRILOGA

Oznaka KN | Poimenovanje |

1 | 2 |

06.01 | Čebulnice, gomolji, koreninski gomolji, stebelni gomolji, živice in korenike v mirujočem stanju, rastoče ali cvetoče: |

A | —v mirujočem stanju |

06.02 | Druge žive rastline, vštevši drevje, grmičevje, grmovje, korenine, podtaknjenci in cepiči: |

ex A | —neukoreninjeni podtaknjenci hmelja |

07.01 | Vrtnine, sveže ali ohlajene |

A | —krompir |

07.05 | Sušene stročnice v zrnu, oluščene ali neoluščene ali zdrobljene: |

ex A | —fižol za setev |

—vrtni in poljski grah za setev |

—bob (vicia faba var-megalosperma) za setev |

—bob (vicia faba varminoz) za setev |

09.01 | Kava, pražena ali nepražena, z ali brez kofeina; lupine in kožice kave; kavni nadomestki, ki vsebujejo kakršenkoli odstotek kave: |

A | —kava |

12.03 | Seme, plodovi in trosi za setev |

12.05 | Korenina cikorije, sveža ali sušena, rezana ali cela, nepražena |

14.01 | Rastlinski materiali, ki se uporabljajo predvsem za pletenje (npr. očiščena žitna slama, beljena ali barvana, vrbovo protje, trs, rogoz, ratan, bambus, rafija in lipovo lubje |

B | —bambus, trs in podobno |

14.05 | Rastlinski proizvodi, ki niso navedeni ne zajeti na drugem mestu: |

ex B | Laminaria, lišaji, irski mah (Chondrus crispus), morska trava, gelidium |

21.02 | Ekstrakti, esence in koncentrati kave, pravega čaja ali maté čaja; pripravki na osnovi teh ekstraktov, esenc in koncentratov: |

ex A | —Ekstrakti, esence in koncentrati kave brez kavnih nadomestkov |

ex 23.05 | Vinska usedlina; vinski kamen: vinska usedlina, katere masni odstotek vina ne presega 6 mas. %, vinski kamen |

26.03 | Pepeli in ostanki (razen tistih od proizvodnje železa in jekla), ki vsebujejo kovine in njihove spojine |

27.09 | Olja, dobljena iz nafte in olja, dobljena iz bituminoznih materialov, surova |

27.10 | Olja, dobljena iz nafte in olja, dobljena iz bituminoznih materialov, razen surovih ter proizvodi, ki niso navedeni in ne zajeti na drugem mestu, ki vsebujejo po masi 70 % ali več olj iz nafte ali olj, dobljenih iz bituminoznih materialov, če so ta olja osnovne sestavine teh proizvodov: |

A | —lahka olja |

B | —srednja olja |

ex C | —težka olja, razen mazalnih olj za ure in podobno, pakirana v majhnih posodah, ki vsebujejo največ 250 g neto olja |

28.38 | Sulfati (vključno sulfati aluminija) in peroksisulfati (persulfati) |

ex A II | —bakrov sulfat |

ex 29.40 | Encimi: sirilo od ovc ali koz |

31.03 | Fosfatna gnojila, mineralna ali kemična: |

A I | —bazična žlindra |

36.06 | Vžigalice, razen pirotehničnih proizvodov |

ex | —pripravljene za zasebne kupce |

37.04 | Fotografske plošče in filmi, osvetljeni toda nerazviti, negativi ali pozitivi: |

ex A I | —perforirani kinematografski filmi, daljši od 30 m; negativi; vmesni pozitivi |

ex A II | —perforirani kinematografski filmi, daljši od 30 m; pozitivi |

37.06 | Kinematografski filmi, osvetljeni in razviti, samo z zvočnim zapisom, negativi ali pozitivi |

ex 37.07 | Drugi kinematografski filmi, osvetljeni in razviti, s posnetim zvočnim zapisom ali brez njega, negativi ali pozitivi: kinematografski igrani film |

41.01 | Surove kože (sveže, nasoljene, sušene, piklane ali lužene), cepljene ali necepljene, z dlako ali brez dlake, vključno z ovčjimi kožami z volno |

41.02 | Goveje usnje (vključno bizonov) in konjsko usnje, razen usnja iz tar. št. 41.06, 41.07 ali 41.08: |

ex A | —goveje usnje, strojeno toda nadalje neobdelano |

41.09 | Obrezki in drugi ostanki usnja ali umetnega usnja ali pergamentno obdelanega usnja, neprimerni za proizvodnjo usnjenih izdelkov; prah in moka iz usnja |

ex 43.01 | Surovo krzno: zajca in jazbeca |

ex 44.01 | Les za ogrevanje v okroglicah, cepanicah, vejah ali butarah; lesni odpadki in ostanki, vključno žagovina: les za ogrevanje iglavcev in iverji |

44.03 | Les, neobdelan, z lubjem ali brez lubja, ali grobo obdelan: |

B | —drugo |

44.04 | Les, grobo razčetverjen ali razsekan na pol, toda nadalje neobdelan: |

ex B | —drugo, razen topolov |

44.05 | Les, vzdolžno žagan ali rezan, cepljen ali luščen, toda nadalje nepripravljen, debeline nad 5 mm: |

ex B | —iglavcev, razen deščic za izdelavo škatel, sit ali rešet in podobnega |

44.07 | Leseni železniški ali tramvajski pragovi |

ex 46.03 | Košarski, pletarski in podobni izdelki, izdelani neposredno v oblike; izdelki iz materiala, ki se uvršča v tar. št. 46.01 ali 46.02; proizvodi iz plute slamnati ovoji za steklenice |

47.02 | Papirni in kartonski odpadki in ostanki; star papir ali lepenka, primerni samo za izdelavo papirja |

50.01 | Zapredki sviloprejk, primerni za odvijanje |

54.01 | Lan, surov ali predelan, toda nepreden; laneno predivo ali odpadki (vključno z odpadki preje in razvlaknjenimi tekstilnimi surovinami) |

58.04 | Tkanine z lasasto površino in tkanine iz ženiljske preje (razen frotirja ali podobnih zankastih tkanin iz bombaža iz tar. št. 55.08 in tkanin iz tar. št. 58.05) |

ex B | —žamet iz bombaža, gladek |

ex 70.10 | Baloni, steklenice, kozarci, lonci, fiole, ampule in druge posode iz stekla, za transport ali pakiranje blaga; čepi, pokrovi in druga zapirala, iz stekla: baloni in steklenice iz stekla, z nominalno prostornino največ 5 l |

ex 71.01 | Biseri, obdelani ali neobdelani, toda nemontirani, nevdelani ali nenanizani (razen nesortiranih biserov, ki so začasno nanizani zaradi lažjega transporta) neobdelani biseri |

71.02 | Dragi in poldragi kamni, neobdelani, razžagani ali drugače obdelani, toda nemontirani, nevdelani ali nenanizani (razen nesortiranih kamnov, ki so začasno nanizani zaradi lažjega transporta) |

71.07 | Zlato, vključno zlato, prevlečeno s platino, neobdelano ali v obliki polizdelkov |

71.09 | Platina in druge kovine iz iste skupine, neobdelane ali v obliki polizdelkov |

71.11 | Zlatarski, filigranski in juvelirski ostružki, usedline, lamele in drugi odpadki in ostanki iz plemenitih kovin |

ex 72.01 | Kovanci: kovanci, vzeti iz obtoka |

74.01 | Bakrov kamen; surov baker (rafiniran ali nerafiniran); bakrovi odpadki in ostanki |

75.01 | Nikljev kamen; sintrani oksidi niklja in drugi vmesni izdelki metalurgije niklja; surovi nikelj (razen anod za galvanizacijo); nikljasti odpadki in ostanki |

75.02 | Nikljaste palice, profili in žica |

ex | Nikljaste palice in profili, nikljasta žica, razen kovinske niti ali traku, ki se uporablja za izdelavo tkanin iz lameja, okrasne pozamanterije, okrasnih vrvic in ornamentov iz nikljevih zlitin, ki vsebujejo 10 in več, vendar največ 25 % nikljaiz nikljevih zlitin, ki vsebujejo najmanj 50 % niklja |

75.03 | Plošče, pločevine, trakovi in folije iz niklja; nikljasti prah in luskine: |

ex A | —plošče, pločevine, trakovi in folije, razen kovinske niti ali traku, ki se uporablja za izdelavo tkanin iz lameja, okrasne pozamanterije, okrasnih vrvic in ornamentoviz nikljevih zlitin, ki vsebujejo 10 in več, vendar največ 50 % nikljaiz nikljevih zlitin, ki vsebujejo najmanj 50 % niklja |

ex B | —nikljeve luskine |

75.04 | Cevi in pribor iz niklja; votle palice in pribor za cevi (npr.: spojnice, kolena, obojke, prirobnice) iz niklja |

A | —cevi in pribor; votle palice |

75.05 | Anode za galvanizacijo, surove ali ne, vključno z anodami, pridobljenimi z elektrolizo |

76.01 | Aluminij, surov; aluminijasti odpadki in ostanki: |

B | Odpadki in ostanki |

77.01 | Magnezij, surov; magnezijevi odpadki (razen ostruškov enotne velikosti) in ostanki: |

B | —odpadki in ostanki |

78.01 | Surovi svinec (vključno svinec s primesmi srebra (argeniferous); svinčeni odpadki in ostanki: |

B | —odpadki in ostanki |

79.01 | Cink, surov: cinkovi odpadki in ostanki |

B | —odpadki in ostanki |

ex 80.01 | Kositer, surov; kositrni odpadki in ostanki odpadki in ostanki |

81.04 | Druge navadne kovine, surove ali ne, in njihovi izdelki; kermeti, surovi ali ne, in njihovi izdelki: |

ex IJ I | —antimonovi odpadki in ostanki |

86.09 | Deli tirnih vozil ali vrtljivih podstavkov: |

ex C | —kolesa, sestavljena na oseh, osi, kolesa, kovinska platišča (tyres), obroči, pesta in drugi deli koles za železniške vrtljive podstavke, rabljeni |

88.02 | Zrakoplovi, jadralna letala, zmaji, rotošuti: |

ex B | —zrakoplovi, rabljeni |

ex 89.01 | Ladje, čolni in druga plovila, razen tistih iz tar. št. 89.02 do 89.05: |

ex B I | Plovila za morsko plovbo |

89.04 | Ladje, čolni in druga plovila za rezanje |

ex 91.01 | Ročne, žepne in druge osebne ure, vključno štoparice: žepne ure z zaskočnim mehanizmom |

ex 91.07 | Mehanizmi za osebne ure (vključno z mehanizmi za štoparice), sestavljeni Mehanizmi za osebne ure (vključno z mehanizmi za štoparice), sestavljeni, z zaskočnim mehanizmom |

91.11 | Drugi deli ur: |

C | —mehanizmi za osebne ure, nesestavljeni |

E | —grobi mehanizmi |

92.10 | Deli in pribor za glasbene instrumente (razen strun), vključno perforirani valji in mehanizmi za glasbene skrinje, metronomi, glasbene vilice in piščalke (za dajanje tona) vseh vrst |

ex B | —piskala, glasbene vilice, jezički, membrane in njihovi deli, za harmonike |

--------------------------------------------------